IZVEDBENA UREDBA KOMISIJE (EU) 2021/166

z dne 10. februarja 2021

o spremembi Izvedbene uredbe (EU) 2015/1368 glede podaljšanja nacionalnih programov v sektorju čebelarstva

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007 (1) ter zlasti točke (c) prvega odstavka člena 57 in točke (c) prvega pododstavka člena 223(3) Uredbe,

ob upoštevanju naslednjega:

(1) Izvedbena uredba Komisije (EU) 2015/1368 (2) določa pravila za uradna obvestila o nacionalnih čebelarskih programih ter njihovo odobritev in spremembo.

(2) V skladu z Uredbo (EU) 2020/2220 Evropskega parlamenta in Sveta (3) se nacionalni programi, pripravljeni za obdobje od 1. avgusta 2019 do 31. julija 2022, podaljšajo do 31. decembra 2022.

(3) Uredba Sveta (EU, Euratom) 2020/2093 (4) določa letno zgornjo mejo za Evropski kmetijski jamstveni sklad (v nadaljnjem besedilu: EKJS). V okviru te zgornje meje bo navedeni sklad financiral prispevek Unije za čebelarske programe, in sicer z učinkom od leta 2021. Skupni znesek, predviden v večletnem finančnem okviru za EKJS, vključuje povečanje na 60 milijonov EUR letno za čebelarske programe.

(4) Države članice bi morale spremeniti svoje nacionalne programe, da se upoštevata podaljšanje roka in povečanje proračuna za čebelarski sektor. Komisijo bi morale o spremenjenih programih, ki jih je treba odobriti, uradno obvestiti do 15. marca 2021.

(5) Da se zagotovi kontinuiteta plačil, bi bilo treba plačila, povezana z ukrepi, ki se izvajajo od 1. avgusta 2022 do 31. decembra 2022, upravičencem izplačati med 16. oktobrom 2022 in 15. oktobrom 2023.

(6) Izvedbeno uredbo (EU) 2015/1368 bi bilo zato treba ustrezno spremeniti.

(7) Ukrepi iz te uredbe so v skladu z mnenjem Odbora za skupno ureditev kmetijskih trgov –

SPREJELA NASLEDNJO UREDBO:

Člen 1 Izvedbena uredba (EU) 2015/1368 se spremeni: (1) v členu 3 se doda naslednji drugi odstavek: „Države članice Komisijo do 15. marca 2021 uradno obvestijo o spremembi svojih nacionalnih programov v skladu z drugim pododstavkom člena 55(1) Uredbe (EU) št. 1308/2013. Ta sprememba upošteva povečani prispevek Unije od leta 2021.“; (2) v členu 5(1) se doda naslednji drugi pododstavek: „Spremembe čebelarskih programov v skladu z drugim odstavkom člena 3 Komisija v skladu s točko (c) prvega odstavka člena 57 Uredbe (EU) št. 1308/2013 odobri do 15. junija 2021.“; (3) v členu 7 se vstavi naslednji tretji odstavek: „Z odstopanjem od drugega odstavka se plačila, povezana z ukrepi, ki se izvajajo od 1. avgusta 2022 do 31. decembra 2022, izvedejo med 16. oktobrom 2022 in 15. oktobrom 2023.“

Člen 2 Ta uredba začne veljati sedmi dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 10. februarja 2021 Za Komisijo Predsednica Ursula VON DER LEYEN

(1) UL L 347, 20.12.2013, str. 671.

(2) Izvedbena uredba Komisije (EU) 2015/1368 z dne 6. avgusta 2015 o določitvi pravil za uporabo Uredbe (EU) št. 1308/2013 Evropskega parlamenta in Sveta v zvezi s pomočjo za sektor čebelarstva (UL L 211, 8.8.2015, str. 9).

(3) Uredba (EU) 2020/2220 Evropskega parlamenta in Sveta z dne 23. decembra 2020 o določitvi nekaterih prehodnih določb za podporo iz Evropskega kmetijskega sklada za razvoj podeželja (EKSRP) in Evropskega kmetijskega jamstvenega sklada (EKJS) v letih 2021 in 2022 ter o spremembi uredb (EU) št. 1305/2013, (EU) št. 1306/2013 in (EU) št. 1307/2013 glede sredstev in uporabe v letih 2021 in 2022 ter Uredbe (EU) št. 1308/2013 glede sredstev in razdelitve take podpore v letih 2021 in 2022 (UL L 437, 28.12.2020, str. 1).

(4) Uredba Sveta (EU, Euratom) 2020/2093 z dne 17. decembra 2020 o določitvi večletnega finančnega okvira za obdobje 2021–2027 (UL L 433 I, 22.12.2020, str. 11).